b"\n_START_ARTICLE_\nJaqen H'ghar\n_START_SECTION_\nHist\xc3\xb2ria\n_START_PARAGRAPH_\nEn Jaqen \xc3\xa9s un personatge molt misteri\xc3\xb3s que apareix per primer cop a la caravana d'en Yoren de reclutes i presos que es dirigeix cap al Mur. Nom\xc3\xa9s se'n sap que prov\xc3\xa9 de les Ciutats Lliures i \xc3\xa9s un expert assass\xc3\xad. Amb tota seguretat \xc3\xa9s un home sens rostre de Braavos, una de les organitzacions d'assassins m\xc3\xa9s misterioses i cara._NEWLINE_A la caravana estava emmanillat juntament amb uns altres dos presos considerats perillosos. Quan els homes de Ser Amory Lorch van assaltar la fortalesa abandonada en qu\xc3\xa8 s'havien allotjat, el foc per poc se'ls va empassar, per\xc3\xb2 l'Arya Stark va ajudar-los a escapar llan\xc3\xa7ant-los una destral perqu\xc3\xa8 trenquessin les cadenes. M\xc3\xa9s endavant, van fugir i van esdevenir mercenaris._NEWLINE_Quan van tornar a retrobar-se a Harrenhal, en Jaqen va oferir un regal a l'Arya: per la seva religi\xc3\xb3, com al seu d\xc3\xa9u li havien estat negades tres vides, ara havia de lliurar-li'n unes altres tres. Aix\xc3\xad que va dir a l'Arya que li digu\xc3\xa9s tres noms i ell mateix els mataria. La primera v\xc3\xadctima va ser en Chiswyck, i la segona l'amo de l'Arya, en Weese. L'Arya volia que l'ajud\xc3\xa9s a alliberar els homes d'en Bolton, un aliat del seu germ\xc3\xa0 Robb, per\xc3\xb2 en Jaqen s'hi va negar: no era la seva guerra. M\xc3\xa9s tard l'Arya va concebre una estrat\xc3\xa8gia i va donar l'\xc3\xbaltim nom: Jaqen H'ghar. A causa del contracte, ell no podia negar a acomplir la promesa que havia fet a l'Arya, i va oferir-li una alternativa: l'ajudaria a alliberar els presoners per prendre Harrenhal si a canvi ella l'allibera a ell de la seva promesa._NEWLINE_Un cop van haver recuperat Harrenhal, en Jaqen va passar-se la m\xc3\xa0 per davant la cara i va canviar de rostre autom\xc3\xa0ticament. Quan l'Arya va demanar que l'enseny\xc3\xa9s a fer-ho ell va donar-li una estranya moneda aparentment sense cap valor, per\xc3\xb2 va dir-li que si mai an\xc3\xa9s a Braavos, enseny\xc3\xa9s aquella moneda a qualsevol ciutad\xc3\xa0 d'all\xc3\xa0, que l'ajudaria en qualsevol cosa."